ปิดรับสมัคร ยื่น2ราย เอ็มดีกรุงไทย
ปิดรับสมัครกรรมการผู้จัดการธนาคารกรุงไทย มีผู้ยื่นใบสมัคร 2 คน มีทั้งคนในและคนนอก
16 ก.ค. 2559

โพสต์ทูเดย์ - ปิดรับสมัครกรรมการผู้จัดการธนาคารกรุงไทย มีผู้ยื่นใบสมัคร 2 คน มีทั้งคนในและคนนอก
แหล่งข่าวจากธนาคารกรุงไทย เปิดเผยว่า เมื่อ 15 ก.ค.นี้ เป็นวันสุดท้ายที่ธนาคารเปิดรับสมัครกรรมการผู้จัดการธนาคารคนใหม่แทนนายวรภัค ธันยาวงษ์ ที่จะครบวาระในวันที่ 8 พ.ย.นี้ มีผู้ยื่นใบสมัคร 2 ราย มีคนในคือ นายปริญญา พัฒนภักดี รองกรรมการผู้จัดการใหญ่ ธนาคารกรุงไทย และคนนอกอีก 1 ราย
ทั้งนี้ มีกระแสข่าวว่านายชาติชาย พยุหนาวีชัย ผู้อำนวยการธนาคารออมสิน และนายธัชพล กาญจนกูล รองผู้อำนวยการอาวุโสธนาคารออมสิน สนใจที่จะสมัครชิงตำแหน่งนี้
อย่างไรก็ดี นายชาติชายปฏิเสธว่าไม่ได้ยื่นใบสมัครตำแหน่งกรรมการผู้จัดการธนาคารกรุงไทยแต่อย่างใด
แหล่งข่าวเปิดเผยว่า หากมีผู้สมัครน้อยเกินไปหรือไม่มีผู้มีคุณสมบัติที่เหมาะสม คณะกรรมการสรรหาอาจจะยืดเวลารับสมัครออกไปได้
“เท่าที่ดูผู้สมัคร นายปริญญาเองมีข้อได้เปรียบเพราะเป็นคนใน และเคยเป็นผู้บริหารของธนาคารนครหลวงไทย ที่นายอภิศักดิ์ ตันติวรวงศ์ รมว.คลัง เป็นผู้ชักชวนมาทำงานที่ธนาคารกรุงไทย และเป็นสายตรงของรองนายกฯ ฝ่ายเศรษฐกิจ แต่นายปริญญาอาจจะไม่มีประสบการณ์ด้านการบริหารงานด้านอื่น เพราะเติบโตมาจากสายกฎหมาย” แหล่งข่าวเปิดเผย